Gupta-transaksies: Klagtes ingedien; Valke-ondersoek gevraAtul Gupta (Argieffoto) Die EFF het die klagtes Sondagoggend by die Rosebank-polisiestasie ingedien. Die DA het intussen geëis dat die Valke die bewerings wat Pravin Gordhan, minister van finansies, in hofstukke maak, ondersoek. Gordhan het hofstukke ingedien om uitsluitsel te kry oor sy verpligting as minister om die Guptas by te staan in hul stryd teen die land se banke. Die respondente in die hofstukke is 14 geregistreerde maatskappye in die Oakbay-groep van maatskappye, wat bande het met die Guptas sowel as Absa, Standard Bank, Nedbank, FNB, die president van die reserwebank en die Finansiële Intelligensie Sentrum (FIC). “Die hofstukke verwys na 72 verdagte transaksies. Dit is interessant dat 26 van die transaksies, ter waarde van R5,9 miljard, plaasgevind het nadat Nazeem Howa, uitvoerende hoof van Oakbay Investments, die eerste keer by Gordhan gekla het oor die banke wat hul bankrekeninge gesluit het,” het David Maynier, woordvoerder van die DA, gesê. “Ons moet seker maak die Suid-Afrikaanse Polisiediens ondersoek ook die verdagte transaksies.” Volgens Maynier het hy reeds in Maart aanklagte van korrupsie teen Atul Gupta, Ajay Gupta en Duduzane Zuma ingedien.